ZAPISNIK

s 3. sjednice Upravnog vijeća Dvora Trakošćan održane dana 15.01.2025. u Upravi Dvora Trakošćan s početkom u 13,20 sati.

Prisutni: dr.sc. Vesna Pascuttini Juraga, predsjednica

 Andreja Srednoselec, zamjenica predsjednice

 dr.sc. Iris Biškupić Bašić, članica

 Jurica Sabol, član

 Ivan Mravlinčić, član

 dr.sc. Goranka Horjan, ravnateljica

Sjednicu je otvorila predsjednica Upravnog vijeća dr.sc. Vesna Pascuttini Juraga i predložila sljedeći

D N E V N I R E D

|  |  |
| --- | --- |
| 1. | Usvajanje dnevnog reda |
| 2. | Usvajanje Zapisnika s 2. sjednice Upravnog vijeća od 10.12.2024. godine |
| 3. | Donošenje Odluke o usvajanju Izvješća o radu Dvora Trakošćan za 2024. godinu |
| 4. | Donošenje Pravilnika o radu muzeja „Dvor Trakošćan“ |
| 5. | Donošenje Pravilnika o provedbi postupaka jednostavne nabave |
| 6. | Donošenje Odluke o davanju u zakup prostora i objekata Dvora Trakošćan |
| 7. | Privremena odgoda naplate ulaza u park |
| 8. | Ostala pitanja |

Ad 1.) Usvajanje dnevnog reda

Predsjednica je zamolila članove da glasaju o usvajanju predloženog dnevnoga reda 3. sjednice.

Zaključak: Upravno vijeće je jednoglasno usvojilo dnevni red.

Ad 2.) Usvajanje Zapisnika s 2. sjednice Upravnog vijeća od 10.12.2024. godine

Predsjednica je zamolila članove Upravnog vijeća da na temelju uvida u Zapisnik s 2. sjednice glasaju o usvajanju navedenog zapisnika.

Zaključak: Upravno vijeće je jednoglasno usvojilo Zapisnik s 2. sjednice Upravnog

 vijeća od 10.12.2024. godine.

Ad 3.) Donošenje Odluke o usvajanju Izvješća o radu Dvora Trakošćan za 2024. godinu

Ravnateljica je članovima Upravnog vijeća izložila Izvješće o radu Dvora Trakošćan za 2024. godinu. Izvješće se sastoji od uvodnog dijela, izvještaja o postignutim ciljevima i rezultatima te dijela o posebnim i stručnim programima. Izrazila je zadovoljstvo rezultatima koji su postignuti u obljetničkoj godini što je vidljivo kroz odlične pokazatelje na svim razinama. U organizaciji poslovanja napravljen je novi ustroj, operacionalizirana su dva odjela te su zaposleni novi djelatnici. Pod krilaticom „Povezani kroz vrijeme“ realizirani su brojni programi, dvije tematske i niz manjih izložbi, izdane su publikacije te je učvršćena međunarodna suradnja. Muzej i djelatnici dobitnici su nagrada i priznanja, a napravljen je i veliki iskorak u medijskom publicitetu i marketinškoj djelatnosti. Pojačan je stručni rad stručnih djelatnika, od rada na izložbama, predavanjima do edukativnih aktivnosti. Financijski pokazatelji su odlični te je zabilježen rast prihoda, a povoljna je i raspodjela rashoda u kojoj rashodi za zaposlene iznose ispod 30 %. Bilježi se porast ukupnog broja posjetitelja za gotovo 10 000.

Godišnje izvješće sastavljeno je prema pojedinačnim izvješćima rada zaposlenika, a uređivanje podataka su obavile Andreja Srednoselec i ravnateljica koja je napravila format za izvješće.

Zaključak: Upravno vijeće je jednoglasno donijelo Odluku o usvajanju Izvješća o radu

 Dvora Trakošćan za 2024. godinu.

Ad 4.) Donošenje Pravilnika o radu muzeja „Dvor Trakošćan“

Ravnateljica je članove Upravnog vijeća obavijestila kako je Ministarstvo kulture i medija dalo prethodnu suglasnost na Pravilnik o radu muzeja „Dvor Trakošćan“ i prijedlog teksta kojeg im je Dvor Trakošćan dostavio 09. siječnja 2025. (Klasa: 611-05/24-01/0144, Urbroj: 532-02-03-01/2-25-3 od 09. siječnja 2025.).

Zaključak: Upravno vijeće je jednoglasno donijelo Pravilnik o radu muzeja „Dvor

 Trakošćan“.

Ad 5.) Donošenje Pravilnika o provedbi postupaka jednostavne nabave

Ravnateljica je članove Upravnog vijeća obavijestila da je potrebno donijeti novi pravilnik kojim se uređuju pragovi postupaka jednostavne nabave sukladno zakonskim mogućnostima. Postupci jednostavne nabave će se podijeliti na:

1. postupke nabave čija je procijenjena vrijednost manja od 13.270,00 EUR, za nabavu robe, radova i/ili usluga

2. postupke nabave čija je procijenjena vrijednost jednaka ili veća od 13.270,00 EUR te manja od 26.540,00 EUR za nabavu robe i usluga, odnosno manja od 66.360,00 EUR za nabavu radova, odnosno do vrijednosti pragova iz članka 12. stavka 1. točke 1. ZJN 2016. i članka 1. stavka 1. i 2. ZJN 2022.

Zaključak: Upravno vijeće je jednoglasno donijelo Pravilnik o provedbi postupaka

 jednostavne nabave.

Ad 6.) Donošenje Odluke o davanju u zakup prostora i objekata Dvora Trakošćan

Ravnateljica je obavijestila članove Upravnog vijeća da je potrebno provesti javni natječaj za davanje u zakup montažne građevine-kioska te javnih površina za štandove na Trgu tradicijskih obrta. Nakon kraće rasprave donesena je Odluka o davanju u zakup prostora i objekata Dvora Trakošćan sa sljedećim sadržajem:

„I.

Ovom Odlukom utvrđuje se davanje u zakup prostora i objekata muzeja Dvora Trakošćan:

|  |  |  |
| --- | --- | --- |
|  | Prostor | Namjena |
| 1. | Montažna građevina-kiosk | Turistička i/ili trgovačku djelatnost: prodaja suvenira, umjetnina, antikviteta, pružanje turističkih informacija i usluga, prodaja tradicijskih proizvoda i prodaja prehrambenih tradicijskih proizvoda iz ponude vlastitog OPG-a i sl., a koji se po specifikacijama mogu smatrati tradicijskom ponudom |
| 2. | Javne površine za štandove na Trgu tradicijskih obrta | Turistička i/ili trgovačka djelatnost: prodaja suvenira, umjetnina, antikviteta, pružanje turističkih informacija i usluga, prodaja tradicijskih proizvoda i prodaja prehrambenih tradicijskih proizvoda iz ponude vlastitog OPG-a i sl., a koji se po specifikacijama mogu smatrati tradicijskom ponudom |

II.

Prihvaća se prijedlog ravnateljice za davanje u zakup poslovnih prostora iz članka 1. ove Odluke sa slijedećim rokovima i početnim cijenama zakupa:

|  |  |  |  |
| --- | --- | --- | --- |
|  | Poslovni prostor | Razdoblje | Cijena zakupa |
| 1. | Montažna građevina-kiosk | 2 godine | Početna cijena mjesečne zakupnine40 eura bez PDV-a |
| 2. | Javne površine za štandove na Trgu tradicijskih obrta | 1 godina | Početna cijena dnevne zakupnine 3,57 eura/po danu dolaska bez PDV-a |

III.

Tekstovi javnih natječaja i prijedlozi ugovora o zakupu poslovnog prostora i javnih površina odredit će se posebnom odlukom ravnateljice.

IV.

Prije objave javnih natječaja za zakup poslovnih prostora iz članka 1. ove Odluke, sukladno članku 15. Statuta Muzeja Dvor Trakošćan, zatražit će se suglasnost Ministarstva kulture i medija.

V.

Ova Odluka stupa na snagu s danom donošenja.“

Zaključak: Upravno vijeće je jednoglasno donijelo Odluku o davanju u zakup prostora i

 objekata Dvora Trakošćan.

Ad 7.) Privremena odgoda naplate u park

Ravnateljica je obavijestila članove Upravnog vijeća da je potrebno privremeno obustaviti naplatu ulaza u park. Naime, još nije dovršena sanacija pješačkih staza i odvodnje i još nije postavljena ograda kojom bi se zaokružilo kulturno dobro. Također, potrebno je dodatno razraditi i proširiti koncept Prijatelja muzeja jer trenutno samo stanovnici s područja Općine Bednja ostvaruju besplatan ulaz u park i muzej. Potrebno je ustrojiti novu kategoriju, poput Prijatelja muzeja u široj zajednici. Ravnateljica je naglasila da je riječ samo o privremenoj obustavi dok se ne nađe model koji će u isto vrijeme biti inkluzivan i ostvarivati prihod. S time su se složili svi članovi Upravnog vijeća.

Zaključak: Upravno vijeće je jednoglasno donijelo odluku da se privremeno obustavi

 naplata ulaznica za park dok se za to ne steknu uvjeti.

Ad 8.) Ostala pitanja

Pod točkom Ostala pitanja ravnateljica je najavila da će se elektronsko očitovanje o usvajanju financijskog izvješća za prošlu godinu održati 30. siječnja.

Sjednica je završila s radom u 14.45 sati.

Klasa: 007-01/25-01/3

Urbroj: 2186-13-2-02-25-2

U Trakošćanu, 13.03.2025.

 Zapisničar: Predsjednica Upravnog vijeća:

 Andreja Srednoselec dr.sc. Vesna Pascuttini Juraga

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_